ประกาศคณะกรรมการส่งเสริมการพัฒนาฝีมือแรงงาน

เรื่อง ประเภทหน่วยงานของรัฐที่จะขอให้นายทะเบียนรับรองเป็นศูนย์ประเมินความรู้ความสามารถ

อาศัยอำนาจตามความในมาตรา 26/4 (2) และมาตรา 39 (3) แห่งพระราชบัญญัติส่งเสริม  
การพัฒนาฝีมือแรงงาน พ.ศ. 2545 ซึ่งแก้ไขเพิ่มเติมโดยพระราชบัญญัติส่งเสริมการพัฒนาฝีมือแรงงาน   
(ฉบับที่ 2) พ.ศ. 2557 คณะกรรมการส่งเสริมการพัฒนาฝีมือแรงงานจึงกำหนดประเภทหน่วยงานของรัฐที่จะขอให้นายทะเบียนรับรองเป็นศูนย์ประเมินความรู้ความสามารถไว้ ดังต่อไปนี้

ข้อ 1 ให้ยกเลิกประกาศคณะกรรมการส่งเสริมการพัฒนาฝีมือแรงงาน เรื่อง หลักเกณฑ์ วิธีการ และเงื่อนไขในการรับรองเป็นองค์กรอาชีพ และประเภทหน่วยงานของรัฐที่จะขอรับรองเป็นศูนย์ประเมินความรู้ความสามารถ ลงวันที่ 22 เมษายน พ.ศ. 2558

ข้อ 2 ประเภทหน่วยงานของรัฐที่จะขอให้นายทะเบียนรับรองเป็นศูนย์ประเมินความรู้ความสามารถให้มีลักษณะอย่างหนึ่งอย่างใด ดังต่อไปนี้

(1) สถาบันการศึกษาระดับอาชีวศึกษาหรือระดับอุดมศึกษาที่มีการจัดการเรียนการสอน  
ในสาขาที่จะขอเป็นศูนย์ประเมินความรู้ความสามารถ

(2) หน่วยงานของรัฐอื่นที่มีการดำเนินงานเกี่ยวข้องกับการผลิตหรือการพัฒนากำลังแรงงานในสาขาที่จะขอเป็นศูนย์ประเมินความรู้ความสามารถ ที่คณะกรรมการส่งเสริมการพัฒนาฝีมือแรงงานเห็นชอบ

ข้อ 3 หน่วยงานของรัฐที่ได้รับการรับรองเป็นศูนย์ประเมินความรู้ความสามารถก่อนวันที่ประกาศนี้มีผลใช้บังคับ ให้ถือว่าคณะกรรมการส่งเสริมการพัฒนาฝีมือแรงงานได้ให้การเห็นชอบตามข้อ 2 (2) แล้ว

ประกาศ ณ วันที่ 16 มกราคม พ.ศ. 2562

จรินทร์ จักกะพาก

ปลัดกระทรวงแรงงาน

ประธานกรรมการส่งเสริมการพัฒนาฝีมือแรงงาน